Acta Capituli generalis sacri Ordinis Cisterciensis apud Cistercium celebrati anno Domini 1768, die 2 mensis maii et sequentibus. 1.  Die 1 mensis maii anni 1768 a Divione discesserunt Rmus D. N. abbas generalis, simulque et per ordinem omnes ceteri abbates Ordinis, praesens Capitulum generale composituri, et circa horam quintam serotinam ad archicoenobium Cistercii, caput et matrem Ordinis devenerunt accedentesque ad maiorem ecclesiam inter devotam religiosorum Cisterciensium turmam processionaliter congregatorum, pulsantibus campanis, organisque modulantibus, ad adorationem sacri altaris Rmum D. N. generalem comitati sunt ; factaque oratione singuli singula sua petierunt habitacula. 2.  Die secunda maii, horis matutinis post tertiam et missam de Sancto Spiritu in pontificalibus celebratam per R. D. adm abbatem de Pontiniaco [Pontigniaco], unum ex quatuor primariis abbatibus, Rmus D. N. generalis omnes abbates, aliique ad praesens Capitulum generale iure debito congregati, convenerunt ad sonum maioris campanae in Capitulum. Tunc venerabilis Cistercii conventus ubi omnes in suis locis genuflexi, praesentibus DD. de Roquelaure, Silvanectensi episcopo, Regis a sanctiori consilio, consiliario ordinario, et eleemosinario primario, et magnifico DD. Amelot Requestarum magistro et ducatus Burgundiae dignissimo praefecto, regiis commissariis, hymnum *Veni Creator* decantaverunt, subsequentibus versibus et collectis consuetis a Rmo D. N. generali subministratis. 3.  Postea lectione facta christianissimi Regis epistolae ad omnes abbates, superiores, et Ordinis Cisterciensis religiosos capitulariter Cistercio congregatos ; et ad eosdem alterius epistolae ex parte Excellentissimi DD. de Saint-Florentin eius ministri, lectis etiam litteris perquam gratissimis et affectuosissimis eiusdem DD. de St.-Florentin ad Rmum D. N. peculiariter directis, necnon lectis litteris christianissimi Regis ad praefatos DD. Ill. Silvanectensem et magnificum D. Burgundiae Praefectum dignissimum, in hac parte, commissarios regios, directis. 4.  Deinde alta et intelligibili voce a secretario D. Praefecti perlectum fuit sanctioris Consilii arrestum datum Versalliis die 22 mensis aprilis praesentis anni, praehabita oratione a praefato Ill. DD. Silvanectensi episcopo. Mox Rmus D. N. generalis, Capituli generalis praeses necessarius, patheticam paternamque orationem habuit ad pacem, concordiam, tranquillitatemque Ordini nostro fovendam, firmiterque restaurandam et stabiliendam. 5.  His peractis, quaedam puncta idiomate gallico digesta ab Ill. DD. Silvanectensi episcopo, Capitulo generali ibidem congregato, et vi supradicti arresti, fuerunt proposita, et lectioni mandata super quae a singulis Capituli generalis membris pacifice et bona fide in suo sensu responsa danda erunt, quorum responsorum nomina auctorum in schedulis subsignatis ab unoquoque et eorum contra insuper sigillo munitis sub tuta clausura ad manus Regis et ipsis DD. commissariis directe mittenda erunt. 6.  Tandem nulla facta deliberatione, solutus fuit hic primus omnium Capitulantium consessus, et e Capitulo omnes discesserunt, promovente prius Ill. DD. Silvanectensi episcopo ad sequentes eius Capituli generalis conventus non progrediendum usque ad quaestiones nomine regio prolatas et in scriptis communicandi unicuique causa porrectas responsa sua singuli parata habeant in scriptis pariter demandata, et quantocius congregato more solito Capitulo generali, ab universis Capitularibus in manus suas exporta et tradenda. 7.  Die tertia eiusdem mensis supradicta puncta, propter RR. DD. abbates extraneos a gallico in versionem latinam translata, et a praefato post haec Ill. DD. Silvanectensi episcopo et magnifico DD. praefecto regiis commissariis signo manuali subscripta in approbationem, ipsismet [ipsimet] Rdis abbatibus extraneis fuerunt pariter immannata et responsa eorum ad haec puncta pariter expostulata. 8.  A supradicta die maii usque ad decimam sequentem eiusdem mensis nulla habita fuit Capituli generalis congregatio, nec missa de Spiritu Sancto, ut moris est, durante ipso, celebrata fuit. 9.  Die decima eiusdem mensis, hora circiter sexta et media matutina, missa de Spiritu Sancto in pontificalibus celebrata a R. D. abbate de Speciosa valle, pulsante maiori campana, omnes ad Capitulum devenerunt, ubi brevi habita oratione a DD. Silvanectensi episcopo, primum interrogavit et expetiit : Num omnes generale Capitulum constituentes inibi essent congregati ? et in numero quot ? Responso dato quod omnes aderant, a singulis seorsim expostulavit responsoriales rationes ad omnia puncta ab ipso die secunda praeterita nomine regio proposita, et primum a Rmo D. N. abbate generali capite, praeside, in scriptis mandatae ipsi traditae sunt cum schedula clausa sub signo manuali signata, et suo pariter sigillo desuper consignata. Quod et idem fecerunt singuli per ordinem hinc extranei hinc Galli generale Capitulum componentes et facientes. 10.  His traditis ut supra responsis, numeratae sunt omnes schedulae, et attentive numeratis, et in uno collatis sub duplici camine clausae fuerunt et sub sigillis supradictorum DD. Regis commissariorum et Rmi D. N. generalis sic consignatae in praesentia totius Capituli generalis remissae et traditae sunt Ill. Silvanectensi episcopo, qui has ad christianissimam Maiestatem nostram pervenire curavit. 11.  Quibus expletis, singula singulorum praedicta responsa sine ordine successive incoeperunt legere primo Illustrissimi D. Silvanectensis episcopi D. secretarius et non perlecto totaliter, magnifici DD. ducatus Burgundiae Praefecti D. secretarius aliud perlegit, et sic ad turnum et successive. Circa horam 11 matutinam sine ulla deliberatione, omnes e Capitulo discesserunt. 12.  Hora circiter 3 post meridiem eiusdem diei, ad sonum maioris campanae, omnes ad Capitulum devenerunt, et ibi praesentibus DD. commissariis regiis, continuata fuit sine ulla intermissione ad praedicta puncta responsorum lectio usque ad horam sextam proxime sequentem. Nulla facta deliberatione, pariter omnes e Capitulo discesserunt. 13.  Die 11 eiusdem mensis, hora circiter 7, celebrata fuit in pontificalibus missa de Spiritu Sancto a R. D. abbate de Langhemio, et post missam ad sonum maioris campanae, omnes Capitulum convenerunt, ubi praesente solo magnifico DD. ducatus Burgundiae praefecto commissario regio, usque ad horam 11 ante meridiem sine intermissione continuata fuit lectio ad supradicta puncta responsorialium rationum ; praedicta hora pulsante, nulla adhuc emissa deliberatione, omnes a Capitulo discesserunt. 14.  Hora serotina circiter 2, ad sonum maioris campanae una cum Ill. DD. Silvanectensi episcopo regis commissario, absente magnifico Burgundiae ducatus praefecto, omnes Capitulum ingressi sunt, praedictas responsoriales rationes iterumque legendi causa, sine ulla intermissione usque ad horam inclusive sextam. Et nulla pariter facta deliberatione, omnes e Capitulo discesserunt. 15.  Die 12 eiusdem mensis, in Ascensione Dominica, circa horam 7 matutinam, celebrata fuit in pontificalibus missa de festo a R. D. abbate de Osseco, et post missam pulsante maiori campana, omnes cum dictis commissariis regiis Capitulum adierunt responsoriales rationes iterum perlegendi causa usque ad horam 11 ante meridiem, qua pulsante, omnes sine ulla deliberatione egressi sunt. 16.  Hora 2, post Vesperas decantatas, ad sonum maioris campanae convenerunt omnes una cum praedictis DD. commissariis regiis, Capitulum ubi usque ad horam 6 lectae iterum fuerunt ad praedicta puncta responsoriales rationes, et nulla habita deliberatione a Capitulo discesserunt omnes. 17.  Die 13 mensis eiusdem, hora circiter 7 matutina, celebrata fuit in pontificalibus missa de Spiritu Sancto a R. D. de Henrichovio. Qua finita, pulsante maiori campana, more solito, iterum omnes Capitulares cum DD. commissariis regiis ad Capitulum accesserunt, ubi tandem responsorialium rationum lectionem compleverunt et perfecerunt DD. Commissariorum regiorum secretarii. 18.  Finita hac lectione, et brevi habita oratione ab Ill. DD. Silvanectensi episcopo, praesente magnifico DD. ducatus Burgundiae Praefecto, aliud a regio sanctiori Consilio emanatum prompsit arrestum, quod alta et intelligibili voce lectum fuit praesentibus Capitularibus a D. secretario DD. ducatus Burgundiae Praefecti et quod praefatum arrestum inscribi in registris Capituli generalis Ill. DD. Silvanectensis episcopus a Rmo D. N. generali et praeside expostulavit, cui mandato, nullis e Capitulo renitentibus submissive obtemperavit, in scriptis demandata est ; sequitur tenor praefati arresti. Extrait des registres du Conseil d’État du Roy. Le Roy s’étant fait représenter l’arrest rendu ce jourdhui en son Conseil par lequel Sa Majesté auroit ordonné que tous les membres qui doivent assister au Chapitre dudit Ordre seront tenus de donner par écrit leurs avis sur les questions sur lesquelles ledit avis leur sera demandé par le Sr. de Roquelaure, évêque de Senlis, conseiller d’État ordinaire et premier aumônier de Sa Majesté et le Sr. Amelot, Maistre des Requestes, Intendant et Commissaire de parti dans la province de Bourgogne, que Sa Majesté a commis pour assister de sa part audit chapitre, et Sa Majesté étant informée que les conseils qui l’ont déterminé à demander les avis pourroient troubler non seulement la tranquillité dudit Ordre, mais celle dudit chapitre, Sa Majesté auroit jugé nécessaire après avoir pris les mesures que sa sagesse lui a dicté pour parvenir au rétablissement dudit Ordre, d’empêcher encore qu’il ne s’élève dans ledit chapitre de nouvelles divisions capables de nuire aux vues que Sa Majesté s’est proposées pour le bien général de l’Ordre, et pour lui faire eprouver de plus en plus les effets de sa protection. A quoi voulant pourvoir, ouï le rapport et tout considéré, le Roy étant en son Conseil a ordonné et ordonne qu’il ne pourra rien être délibéré, fait ou proposé au prochain chapitre général dudit Ordre sur aucuns des objets sur lesquels aucuns membres dudit Chapitre aura été demandé par les Srs. Commissaires nommés par Sa Majesté. Ordonne en outre Sa Majesté qu’aucun membre dudit chapitre n’en pourra abandonner les séances ni ledit chapitre être dissous et séparé sans la permission desdits Srs. Commissaires ; veut et entend au surplus Sa Majesté que tout ce qui pourra nuire ou préjudicier au droit et prétention respectives des parties lesquelles lui demanderont réserve ou entier, et sera le présent arrest inscrit sur les registres dudit chapitre et exécuté nonobstant opposition quelconque. Enjoint Sa Majesté auxdits Sieurs Commissaires de tenir la main à son exécution. Fait au Conseil d’État du Roy Sa Majesté y étant, tenu à Versailles le 22 avril 1768. Signé : Philippeaux. 19.  A Rmo D. N. generali deinde expostulavit DD. Silvanectensis episcopus, ut certiorem ipsum redderet de sessione in sessionem usque ad finem Capituli generalis de omnibus quae in ipso fuerint proposita, tractata et deliberata, et expeditionem in forma authentica de omnibus Capituli generalis actibus, ipsi ante suum ex Cistercio discessum extradandam. Quod utrumque promisit Rmus D. N. generalis. 20.  Postea e Capitulo recesserunt Ill. DD. episcopus Silvanectensis et magnificus ducatus Burgundiae Praefectus, et tunc inceperunt Capituli generalis sessiones. 21.  Hora 10 matutina eiusdem diei, cantore ad Capitulum accedente, data prius a Rmo D. N. generali benedictione, legit articulum de *Antiquis Diffinitionibus* : Quomodo se habeant abbates in Capitulo generali ; cap. 3. *Chartae charitatis*, bullam Clementis PP. IV quae incipit *Parvus fons* modum Capitula generalia celebrandi praescribentem. Qua finita lectione, Rmus D. N. generalis 1° in notarium Capituli generalis R. D. abbatem de Columba ; 2° in promotores eiusdem Capituli R. D. abbatem de Pinu et R. D. abbatem de Alta ripa, qui et notarius et praedicti promotores in suis respective locis unusquisque successive iuxta formam consuetam suum emisit iuramentum. 22.  Iuramentis positis, singuli eorum ad sua in Capitulo notata loca accesserunt et sederunt. Quibus peractis, ab uno e secretariis Rmi D. N. generalis lectioni demandatum fuit *Breve* Apostolicum Clementis PP. XIII de die 20 mensis ianuarii anni praesentis ad Rmum D. N. generalem directe transmissum, ipsi universo Ordini Cisterciensi ratione celebrationis futurae ipsius Capituli generalis benedictionem suam Apostolicam impertiendo. 23.  Pariter lectioni demandata fuit ab altero Rmi D. N. generalis secretario epistola DD. Mariae Reginae Romanorum Imperatricis vidua, Hungariae et Bohemiae reginae, archiducissae Austriae, etc. ad Rmum D. N. generalem directa, in qua gratiosissime exponit quod sub petitione R. D. Fortunati Hartman abbatis Plassensis, Ordinis Cisterciensis per Bohemiam et Moraviam Vicarii generalis, licentiam adeundi hocce praesens Capitulum generale, concesserit R. D. Brecacina abbati Ossenci et R. D. Philippizuri abbati Wellerhadiensi, quosque commendatos exhibet in omnibus negotiis quae ad decorem et incrementum Ordinis suae provinciae cedere possunt. Data haec epistola die 28 mensis decembris mox elapsi. 24.  Deinde inhaerendo venerandis Patrum nostrorum vestigiis, requisierunt R. D. Promotores ut per Capitulum determinarentur orationes et preces quae sic ordinatae sunt. — Pro SS. D. N. Clemente XIII Summo Pontifice. Pro Emin. Ecclesiae cardinalibus, et specialiter pro Emin. D. Negroni cardinali sacri Ordinis nostri Protectore. Pro Emin. *etc.* Pro Seren. et Augusto Iosepho II, Dei gratia Romanorum Imperatore … *etc.* Pro Seren. DD. Ludovico XV Galliarum et Navarrae Rege … *etc.* Pro Seren. Carolo III Hispaniarum Rege catholico. Pro seren. DD. Stanislao Augusto IV Rege orthodoxo. Pro Seren. DD. Carolo Emmanuele III Sardiniae Rege necnon Sabaudiae duce. Pro nobilissima stirpe … Ducum Burgundiae … *etc.* Pro burgensibus … *etc.* Pro omnibus religiosis … *etc.* 25.  Tandemque requirente R. D. abbate de Pinu Promotore, habita prius ab ipso brevi quidem sed quam energica et pathetica oratione pro restaurandis reparandisque in Ordine nostro pace, concordia et tranquillitate, statutum fuit et ordinatum per Capitulum generale ut usque dum solvatur et finiatur singulis diebus in missarum celebratione a singulis dicatur quam devotissime collecta pro concordia paceque obtinenda in Ordine restituenda. Et sic soluta fuit haec prima sessio. 26.  Hora 4 post meridiem, ad sonum maioris campanae, convenit Capitulum generale ; eo sedente, requisivit R. D. Promotor quatinus legeretur processus verbalis actorum a die 1 mensis praesentis ad hanc usque, a notario Capituli digestus et redactus, re in deliberatione missa, Capitulum generale unanimiter censuit legendum esse. 27.  Hanc lectionem perfecit notarius Capituli usque ad inscriptionem in praesentibus registris arresti regii de die 22 aprilis mox elapsi, qua lectione perfecta, iterum requisivit R. D. Promotor quatinus Capitulum generale videret et deliberaret, si quid haberet animadvertendum in perlecto processu verbali a Capitulo generali, unanimiter conclusum est nil in eo esse mutandum vel addendum. 28.  Tunc idem R. D. Promotor requisivit ut, secundum antiquam consuetudinem nostram, legantur acta praecedentis Capituli generalis confirmandi vel infirmandi causa, sub reverentia debita arresto senatus Divionensis simul et iudicio Regis nostri christianissimi interventu, salvoque iure litigantium, sed cum non obstantibus illis clausulis. Quod abbates noluerunt agi de confirmatione ad pluralitatem votorum. Conclusum est legendas esse diffinitiones praedicti praecedentis Capituli generalis. 29.  Sed cum plurimi dixerint hanc lectionem fore contrariam obedientiae debitae praefato arresto superius inscripto, aliis in contrarium sentientibus, re in deliberatione missa, ne aliis discordiae ansa praeberetur, tunc unus inter opinantes dixerit solvendum esse Capitulum generale, licentiam petendam a Commissariis regiis discedendi, et ne nimium quidem dubium oriri possit erga Capituli submissam obedientiam Regi debitam, Capitulum generale sancivit pro hac vice ab ipsa abstinendum esse. 30.  Humillimae supplicationi et petitioni monasterii B. M. V. de Grissovio in Silesia, annuens Capitulum generale licentiam et facultatem ei concedit diem s. Floriano martyri sacram, quae 4 est mensis maii sub ritu MM. maiorum celebrandi. 31.  Pariter licentiam concedit et facultatem dicto monasterio de Grissovio sub ritu praedicto celebrandi diem festivam s. Barbarae virginis et martyris. 32.  Petitioni supplicationique a R. D. Guillelmo abbate Lubensi nomine totius provinciae Silesianae factae, annuens praesens Capitulum generale licentiam et facultatem concedit ut in sua sola provincia praedicta Silesiana singulis annis sub ritu XII lectionum celebretur festum s. Vincentii Kadlubek. 33.  Requirente D. Promotore nomine provinciae Silesianae quatinus contributiones a monasterio praefato provinciae R. D. Procuratori generali in Curia solvendae, ob rationes ab illis subministratas minuerentur et ad antiquam taxam redigerentur. Capitulum generale commisit D. Procuratorem generalem in Curia ut super hocce negotium tractandum habeat cum R. D. abbatibus Silesianis in hocce Capitulo adstantibus, postea referendum Capitulo generali. 34.  Requirente eodem R. D. Promotore de Alta ripa nomine R. D. abbatis de Salemio, quatinus novum s. Benedicti Legislatoris nostri officium a Capitulo generali, tam pro suo monasterio quam pro suis filiabus approbetur, Capitulum generale commisit R. D. abbatem de S. Urbano et R. D. Procuratorem in Curia quatinus supradictum officium serio examinent, examinique facto referant Capitulo generali num sit consentaneum uniformitati in Ordine observandae, concedere facultatem tale recitandi officium. 35.  Plurimorum monasteriorum in regionibus extraneis positorum a R. D. abbate de Alta ripa promotore perlecti fuerunt status et rationum computus, sed eos status et computus examinandos remisit praesens Capitulum generale praedicto R. D. abbati de Alta ripa promotori, ut postea iudicium suum referat ipsomet Capitulo generali. Et haec soluta fuit Capituli generalis sessio. 36.  Hora 7 matutina, in pontificalibus celebrata missa de S. Spiritu a R. D. abbate de S. Urbano, ad sonum maioris campanae omnes Capitulum accesserunt, die 14 eiusdem mensis. 37.  Relatione facta a R. D. abbate de Alta ripa Promotore, status monasteriorum provinciae Silesianae tam monachorum quam monialium, et monasterii Circensis in Hungaria plurimum a Capitulo generali laudatus fuit et approbatus. 38.  Conceditur licentia et facultas monasterio Raudensi in Silesia celebrandi festum s. Floriani martyris, sub ritu MM. maiorum cum officio. 39.  R. D. Promotor secundus rationem reddens de statu monasterii de Hemmenroda in archiepiscopatu Trevirensi, et octo monasteriorum monialum [monialium] sibi subiectorum, tam in spiritualibus quam in temporalibus, praesens Capitulum generale plurimum laudavit et approbavit. 40.  Requirente R. D. Promotore ut legerentur status monasteriorum Congregationis Cisterciensis Coronae Arragonum, Cataloniae et Navarrae, tam in spiritualibus quam in temporalibus, praesens Capitulum generale utique laudavit et approbavit. 41.  Facta supradicta requisitione et finita, Rmus D. N. generalis, similiter et quatuor RR. adm DD. abbates de Firmitate, de Pontiniaco [Pontigniaco], de Claravalle et de Morimundo e Capitulo ad Diffinitorium accesserunt, pro Diffinitoribus eligendis. Ad Capitulum e Diffinitorio reversis, Rmi D. N. generalis primus secretarius ordinationem Diffinitorum omniumque Capituli generalis officiariorum factam promulgavit, cuius tenor sequitur. 42. *Ordinatio capituli Generalis* *Diffinitores* : Rmus. D. N. generalis [de **Cistercio**] R. D. abbas de Valcellis, R. D. abbas de Trappa, R. D. abbas de Wellehradio, R. D. abbas de Rauda. R. adm D. abbas de **Firmitate**, R. D. abbas de Chalocheio, R. D. abbas de S. Urbano, R. D. abbas de Henrichovio, R. D. abbas de Castellione. R. adm D. abbas de **Pontigniaco**, R. D. abbas de Langhemio, R. D. abbas de Grosso bosco, R. D. abbas de Pietate ; R. D. abbas de Marcilliaco. R. adm D. abbas de **Claravalle**, R. D. abbas de S. Fide, R. D. abbas de Fulcardimonte, R. D. abbas de Charitate, R. D. abbas de Barberio. R. adm D. abbas de **Morimundo**, R. D. abbas de Osseco, R. D. abbas de Gratia Dei Bisuntinensis, R. D. abbas de Freistorffio, R. D. abbas de Parisio. *Confessarii et alii officiales sequentes* *a Rmo D. N. generali ordinati et nominati* : R. D. abbas de Trappa, R. D. abbas de Septem fontibus, R. D. abbas de Pietate, R. D. abbas de S. Fide, R. D. abbas de Rauda, R. D. abbas de Langhemio, R. D. prior de Directa valle, R. D. prior de Bella aqua, R. D. prior de Monte stellato, D. Virot collegii S. Bernardi Parisiensis Provisor s. th. d., D. prior Cistercii. *Consultores* : R. D. abbas de Bello becco, R. D. abbas de Wellehradio, R. D. abbas de Rauda, R. D. de Tennebacho, R. D. abbas de Langhemio, R. D. abbas de Maris stella, R. D. abbas de S. Fide, R. D. abbas de S. Urbano, R. D. de S. Benedicto, R. D. abbas de S. Sulpitio, R. D. abbas d’Erneburgo, R. D. abbas de Ducellana valle, R. D. abbas de Valle dulci, R. D. abbas de Septem fontibus. *Magistri caeremoniarum* : R. D. abbas de Claroloco, R. D. abbas de Speciosa valle, R. D. abbas de Petris, R. D. abbas de Grosso bosco, D. prior Cistercii. *Auditores computationum* : R. D. abbas de S. Benedicto, R. D. abbas de Speciosa valle, R. D. abbas d’Erneburgo, R. D. abbas de Campo principum, R. D. abbas de Petris, R. D. abbas de Septem fontibus, R. D. abbas de Castellione, R. D. abbas de Charmeia, R. D. abbas de Ieriponte. *Contractuum examinatores* : R. D. abbas de Rauda, R. D. abbas de Wellehradio, R. D. abbas de Langhemio, R. D. abbas de Tennenbacho [Tennebacho], R. D. abbas de Maris stella, R. D. abbas de Chalocheio, R. D. abbas de Petris, R. D. abbas de Castellione, R. D. abbas de Valle dulci, R. D. prior de Gratia Nostrae Dominae. *Receptores excusationum* : R. D. abbas de Maris stella, R. D. abbas d’Erneburgo, R. D. abbas de Speciosa valle, R. D. abbas de Charmeia, R. D. abbas de S. Sulpitio, R. D. abbas de Valle dulci. *Notarii abbates diffinitorii* : R. D. abbas de Columba, R. D. abbas de Monte forti. *Promotores causarum* : R. D. abbas de Altaripa, R. D. abbas de Pinu. *Notarii ad pedes* : D. Alexander Denize, Rmi D. N. generalis secretarius ; D. Ignatius Dreux, s. f. p. doc. th. Rmi D. N. generalis secretarius. *Portarii diffinitorii* : R. D. prior de Leula s. th. d., D. de Sambu Provisor de Sinanqua. 43.  Lecta hac ordinatione, tum Rmus D. N. generalis, tum R. D. quatuor abbates primarii, ceterique abbates Diffinitores selecti singuli, inchoante Rmo D. N. generali, solitum praestiterunt iuramentum. 44.  Requirente R. D. abbate de Altaripa Promotore, ut admitteretur appellatio D. Camille quondam cellerarii Sanctarum Crucium in Arragonia, contra quem lata fuit sententia a R. D. Vicario generali Congregationis Aragonum et Navarrae, pro male habita bonorum et reddituum dicti monasterii administratione, recursus iudicium revendicante Rmo D. N. generali, sed ad Capitulum generale remittente, res in deliberationem missa fuit. Maior capitulantium pars in sententiam devenerat ut admitteretur appellatio D. Camille et R. D. abbas de Berolla committeretur ad iudicandum appellationem in plenaria Ordinis potestate. Sed cum R. D. abbas de Grosso bosco in sua opinione dixerit hanc causam non posse a Capitulo iudicari quia ad famam spectat, et ideo Diffinitorio remittenda, cum sit de numero earum quae de iure ad Diffinitorium pertinent. Hac proposita opinione, maior capitulantium pars iterum in sua sententia permansit, iudicans non de infamia iudicandum esse, sed de appellatione. Tunc Rmus D. N. generalis petiit a Capitulo generali an non pro pace et concordia servanda expediret rem ad Diffinitorium remitti. Iterum maior capitulantium pars censuit decretum fieri debere. Ideo praesens generale Capitulum admittendo appellationem D. Camille commisit abbatem de Berolla in Aragonia, ut secundum iuris vias ipsius appellationis in plenaria Ordinis potestate obiecta diffinitive iudicet et litem dirimat ; et si praefatus D. Camille inventus fuerit reus, eum dictus commissarius condemnet ad pecuniae dilapidatae restitutionem. 45.  Hora 4 post meridiem eiusdem diei, requirente iterum R. D. Promotore, in supplicatione R. D. abbatis de Salemio circa officium novum de s. Benedicto ab ipso petitum, Capitulum generale dat et concedit facultatem recitandi praedictum novum officium pro monasterio Salemitano et filiabus eius tantum. 46.  Quantum ad contributiones a provincia Silesiana R. D. Procuratori in Curia romana solvendas esse statuit praesens Capitulum generale in posterum ut antiquitus ad 25 solummodo aureos, sine diminutione tamen seu cambii defalcatione. 47.  Facultas celebrandi festum de Patrocinio B. M. V. in monasterio monialium Ordinis Cisterciensis Del Patrocinio in Villada Lacus in Aragonia conceditur, in dominicam tertiam novembris vel alia intra eumdem mensem a Vicario generali Congregationis Aragonae assignanda, et liceat monialibus praedicti monasterii dictum officium recitare et celebrare sub ritu sermonis maioris cum octava, sicut officium Conceptionis B. M. V., nomine Conceptionis mutato in Protectionem, cum collecta propria et hucusque usitata. 48.  Dispensatio postulata seu facultas petita a religiosis viris monasterii De Labax, in principatu Cataloniae in Hispania, circa missam matutinalem propter exiguam monachorum congregationem ipsis a Capitulo generali concessa est, et remittitur iuxta interpretationem in *Rituali* Cisterciensi libr. II, cap. 6 coaptam. 49.  Circa deliberationem a Capitulo generali petitam super obligationem vel sub gravi vel sub levi peccato missarum de Beata et pro defunctis a Congregatione Aragoniae, remissa est commissio ad RR. DD. consultores. 50.  Remissio anniversariorum et missarum fundatorum in monasterio de Benifaza in Aragonia ad has missas quotidianas, vel reductio earumdem per Vicarium generalem eiusdem Congregationis, pariter ad RR. DD. Consultores examinanda et decernenda, a Capitulo generali remittitur. 51.  Ad praedictos RR. DD. Consultores remittit etiam Capitulum generale ut negotium confirmationis omniumque privilegiorum corroborationis, exemptionum et praerogativarum quibus patres provinciae, qui Vicarii generalis Congregationis Aragoniae munere functi sunt, potiantur ex praxi et consuetudine quacumque. 52.  Declarat de Ordine Benemeritum praesens Capitulum generale R. D. Michaelem Veygas, doctorem theologum antea de Populeto abbatem, cum omnibus privilegiis et favoribus in Ordine consuetis. 53.  Requirente R. D. abbate de Altaripa Promotore, ut petita et quaestiones remissae Promotoribus ex parte R. D. abbatis de Speciosa valle notentur pro Diffinitorio ; sic notata ipsa declaravit praesens Capitulum generale. 54.  R. D. abbate de Pinu Promotore requirente, ut notentur pro Diffinitorio sequentes quaestiones ab ipso propositae quarum tenor sic habetur : 1) pro reparationibus annuis, 2) pro templorum decoramine, 3) circa sacristias, 4) pro vestitu monachorum, 5) de litteris commendatitiis, 6) de clausura monialium, 7) de ingressu mulierum in domos virorum, 8) de hospitalitate, 9) de uniformitate in habitu servanda, 10) de peculio proprio, 11) de ratione reddenda circa monasteriorum statum vicariatus Pictaviensis. — Has omnes quaestiones a dicto R. D. Promotore propositas diffinit annotandas, notatas declarat praesens Capitulum generale. 55.  Finita illa ex parte R. D. Promotoris requisitione, tunc assurgens Rmus D. N. generalis Capitulo ad Diffinitorium se contulit, cum quatuor RR. primariis patribus, ceterisque Diffinitoribus, e Capitulo discesserunt omnes. 56.  Rmo D. N. generali ceterisque Diffinitoribus per ordinem in Diffinitorio sedentibus et requirente R. D. abbate de Pinu Promotore : Nos abbas Cistercii ceterique Diffinitores ordinamus et statuimus, adhaerendo *Brevi* Alexandri VII, renovandum, confirmandumque decretum anni 1609 quod abbates regulares, priores et conventus qui remissi fuerint in reparationibus aedificiorum faciendis, ad eas faciendas a Vicariis provinciarum compellantur et a Patribus immediatis per poenas et censuras contentas in art. 5 *Brevis* Alexandri VII. 57.  Requirente R. D. Promotore, Capitulo generali anni 1609 adhaerendo illudque confirmando, praecipimus ut abbates, priores et conventus curent ecclesias et sacella, ut par est, decorari et omni necessario supellectili decenter instrui. Quod si facere neglexerit, a Vicariis generalibus necnon a Patribus immediatis ad id compellantur per poenas et censuras Ordinis. 58.  Requirente eodem R. D. Promotore, adhaerendo Capitulo anni 1605, statuimus quod certi iique sufficientes redditus ad onera sacristiae supportanda per Vicarios generales et Patres immediatos destinentur et determinentur, in his solis monasteriis in quibus Visitatores, Patres immediati et Vicarii generales super hoc punctum superiores minus sollicitos aut regligentes [negligentes] invenerint. 59.  Requirente eodem R. D. Promotore, inhaerendo art. 23 *Brevis* Alexandri VII et renovando, necnon confirmando decretum Capituli geralis [generalis] anni 1605, ordinamus et statuimus quod Patres immediati et Vicarii provinciarum visitando curent ut quod religiosis necessarium non denegetur, et si quos superiores duriores monachis necessarium non administrantes invenerint, determinent summam certam, habita ratione pretii rerum in quacumque provincia, iuxta quam summam praefati superiores vestiarium monachis administrare tenebuntur, non in pecunia sed in rerum natura et specie, ac tempore per eosdem abbates et Vicarios in suis visitationibus constituenda et determinanda. Quod si officiales in pecunia religiosos vestiarium impenderint, ab officiis removeantur, ea tamen lege quod si quidam monachus vestiarium integraliter non acceperit, residuum in pecunia sub quocumque praetextu repetere non valeat nec praesumat, et si quid repetere praesumpserit tamquam proprietarius graviter puniatur, sic et superiores necnon officiarii eorum petitioni annuentes. 60.  Requirente R. D. eodem Promotore, adhaerendo art. *Brevis* Alexandri VII et decreto Capituli generalis anni 1672, praecipimus : nullus religiosus a superioribus ad aliquem mittatur extra provinciam sine commendatitiis litteris. 61.  Requirente eodem R. D. Promotore, adhaerendo Concilii Tridentini decretis et singulariter art. 39 *Brevis* Alexandri VII anni 1666, statuimus ut in monasteriis monialium in quibus secundum decreta Ecclesiae et statuta Ordinis stabilita est clausura, ea omnino et stricte servetur. 62.  Requirente eodem R. D. Promotore, antiqua omnia et recentia decreta Capitulorum generalium renovando ac confirmando et approbando, prohibemus omnibus et singulis Ordinis nostri personis, cuiuscumque dignitatis sint, ne feminas quascumque ad loca regularia et interiora monasterii maxime intra monachorum claustra, chorum, refectorium, dormitorium, capitulum et hortum proximiorem claustris admittant vel introducant, sub poenis suspensionis et interdicti ipso facto incurrendis. 63.  Requirente R. D. Promotore abbate de Altaripa, super libello supplici R. D. abbatis de Speciosa valle continente quatuor petita et undecim quaestiones in Capitulo generali notata pro Diffinitorio, quibus in eodem per dictum abbatem Promotorem perlectis, RR. DD. abbates de Osseco et de Langhemio deputati sunt in commissarios pro examine et relatione ad Diffinitorium. 64.  Die 15 quae est dominica infra Domini Ascensionem, celebrata in pontificalibus missa de Spiritu Sancto a R. D. abbate de S. Fide hora circiter 9 matutina, ad sonum maioris campanae, omnes Capitulum convenerunt. 65.  Requirente R. D. abbate de Altaripa Promotore, vicariatui Bohemiae, Moraviae et utriusque Lusatiae annuit Capitulum generale 1) ut pro festis SS. Patrum nostrorum Roberti et Alberici, concederentur indulgentiae plenariae a Summo Pontifice impetrandae. 2) Pariter Capitulum generale petitioni vener. D. abbatissae de Valle S. Mariae licentiam et facultatem concedit celebrandi festa videlicet s. Ioannis Baptistae sub ritu sermonis maioris cum octava solemni et s. Mauritii sub ritu XII lectionum. 3) R. D. Procopio Brun, professi Plassii in Bohemia et actuali priori, concessit praesens Capitulum generale titulum de Benemerito Ordinis cum omnibus consuetis praerogativis. 66.  Requirente eodem R. D. abbate Promotore, pro R. D. abbate de Henrichovio in Silesia et Zirico in Hungaria, concedit Capitulum generale R. D. abbati de Henrichovio et Zirico 1) facultatem celebrandi in eius monasterio de Henrichovio sub ritu MM. maiorum festum commemorationis s. Barbarae, 2) celebrandi quoque in eodem monasterio de Henrichovio sub ritu MM. maiorum festum s. Floriani martyris in diem 4 mensis maii incidentis, 3) tandem in monasteriis de Henrichovio et Zirico facultatem concedit Capitulum generale celebrandi festum s. Rochi confessoris sub ritu XII lectionum, in plenaria Ordinis potestate. 67.  Requirente de novo R. D. abbate de Altaripa Promotore ut gratam, ratam, confirmatamque haberet praesens Capitulum generale transactionem de die 23 maii anni Domini 1767 mox elapsi initam inter devotum monasterium Circense in Hungaria ex una parte, et Ill. DD. episcopum Vesprimensem ex altera parte, ad iurisdictionem spiritualem in subditos parochiarum ab eodem monasterio Circensi erectarum, cuius lectio de verbo ad verbum in Capitulo generali congregato a supradicto Promotore facta fuit, in qua conventione amicabiliter inita nullum repertum fuit punctum sacri Ordinis nostri exemptioni praeiudicio, quin imo supradicto monasterio Circensi quamplurimum proficuum, praesens generale Capitulum in plenaria Ordinis potestate dictam transactionem unanimiter laudat et approbat, gratamque habet ratam ac confirmatam. 68.  Requirente iterum R. D. eodem Promotore, ut notentur pro Diffinitorio quaedam negotia ex parte Congregationis Poloniae, quae sunt ex natura sua in longaevam intricatamque discussionem venienda pro dicto monasterio, foret omnium capitulantium consensus notandus, et de facto notatum declarat praesens Capitulum generale. 69.  Requirente R. D. abbate de Pinu Promotore a Capitulo generali, ut pro Diffinitorio notentur plurimae quaestiones ab ipso propositae pro bono regimine in Ordine observandae quorum tenor sic sequitur : 1) de ieiuniis, 2) de residentia superiorum, 3) de egressu monachorum e monasterio, 4) de colloquiis, conversationibus ad crates in monasteriis monialium, 5) de dispensatione petita ab una Ordinis abbatissa circa debitum pro defunctis, 6) de confessariis, 7) de praecedentia in visitationibus et de exercitio iurisdictionis Vicariorum Ordinis etiam non abbatum. 70.  Auditis his omnibus quaestionibus, statuit praesens Capitulum generale unanimi fere consensu ut pro Diffinitorio notentur, quibus notatis a notario Capituli, e Capitulo ad Diffinitorium perrexerunt Rmus D. N. generalis, quatuor primarii abbates, ceterique Diffinitores ; simul e Capitulo abierunt omnes generale Capitulum constituentes et componentes. 71.  Requirente R. D. abbate de Altaripa Promotore, ut libellus pro provincia Cisterciensi Poloniae diversos continens articulos longo et scrupuloso egentes examine committeretur commissariis. Quocirca, Nos, abbas Cisterciensis ceterique Diffinitores, deputamus abbates de Marcilliaco, de Trappa, de Valcellis et de Rauda ut examinent et referant. 72.  Requirente R. D. abbate de Pinu Promotore, adhaerendo beati patris nostri Benedicti Legislatoris intentioni et ordinationi, renovandoque decreta a praecedentibus Capitulis generalibus sancita circa modum hospitalitatis exercendae, circa frugalitatem, modestiam et humilitatem in hospitum susceptione, prohibemus quemlibet excessum circa qualitatem et quantitatem ciborum, mobiliumque magnificentiam, enixeque modestiam religiosam commendamus. 73.  Requirente eodem R. D. Promotore, adhaerendo decreto Capituli anni 1683, sessionibus 9 et 13, necnon art. 28 *Brevis* Alexandri VII, statuimus ut religiosi omnes Ordinis nostri, modestis, decentibus quae religiosos decent vestibus incedant et in omnibus et per omnia similibus et uniformibus nunquam decurtatis neque sericis utantur, sed semper cum roba oblonga, caputio et scapulari, cum pallio vel clamide longa et lata induantur. 74.  Requirente eodem R. D. Promotore, haerendo decretis Sacri Concilii Tridentini, et art. 22 *Brevis* Alexandri VII, statuimus 1) ut superiores teneantur sub poena suspensionis ab officio vitium proprietatis, si forte irrepserit, eradicare a monasteriis in quibus praesunt ; 2) adhaerentes Capitulo generali anni 1683 prohibemus ne priores duplum vestiarium sumant sed de massa communi necessaria, habita ratione locorum, suppeditentur ; 3) iniungimus ut pecuniae a parentibus concessae religiosis a cellerario vel bursario recipiantur. 4) Adhaerendo Capitulo generali 1686, ordinariae pensiones doctoribus attributae a cellerario recipiantur et pro emendis ab iisdem doctoribus designandis aliisque rebus doctoribus convenientibus, de superioris localis licentia, impendantur. 75.  Relationem fecit R. D. Promotor abbas de Pinu circa statum Pictaviensis vicariatus, quam eo maiori oblectamento audivimus quo maiori ac vigilantiori sollicitudine monasteriis sibi commissis prodesse studuerit, quo factum est ut inter commendabiles huius provinciae superiores emineant D. prior de Bonoloco et D. Bastide prior de Fesia. 76.  Requirente eodem R. D. Promotore, inhaerendo regulae S. P. N. Benedicti, *Brevi* Alexandri VII et Capitulis nostris generalibus et singulariter Capitulo generali anni 1691, ordinamus ut superiores et monachi singulis diebus mercurii et veneris a Pentecoste ad Exaltationem S. Crucis et deinceps usque ad sanctum Pascha, diebus quibus in monasteriis comm. Observantiae a carnibus abstinemus, in monasteriis vero Strict. Observ. a 14 septembris usque ad Pascha singulis diebus ieiunent ; in utraque tamen observantia iuxta antiquum Ordinis morem strictius ieiunium diebus mercurii et veneris ordinamus, denique ut in monasteriis Comm. Observ. abstineant ab usu carnium diebus quibus prohibentur per praefatum *Breve* ita ut superiores non nisi cum particularibus ob certas causas et necessitates possint dispensare, sed nunquam cum toto conventu in refectorio et alibi. 77.  Requirente eodem R. D. Promotore, prohibemus omnibus monachis extra septa monasteriorum egredi absque licentia petita et obtenta a superioribus ; qui aliter praesumpserint graviter puniantur. 78.  Ad requisitionem eiusdem R. D. Promotoris, renovamus et executioni demandari iubemus decretum Capituli generalis anni 1683, sessione 3, quo prohibetur sub gravissimis poenis ne abbatissae, priorissae, moniales et conversae in monasteriis suis comedant cum quibuscumque personis, etiam cum confessariis ad crates. 79.  Post requisitionem eiusdem R. D. Promotoris, statuimus quod in monasterio monialium de Pantemonte in urbe Parisiensi, confessarius dispensare possit a psalteriis Lambertinis ob causas infirmitatis aut debilis valetudinis, de consensu tamen Patris immediati vel Vicarii generalis, iniungendo monialibus praefati Panthemontis preces, sacram communionem vel alia opera sancta. 80.  Requirente eodem R. D. Promotore, statuimus ut superiores pro confessionibus excipiendis non approbent nisi viros discretos et capaces. Similiter non deputent in confessores monialium nisi viros morigenos, instructos et in aetate provectos, magna circa iuniores discretione, nec mittantur nisi virtus videatur supplere aetati. 81.  Requirente R. D. Promotore, iniungimus ut art. 5. *Brevis* Alexandri VII adamussim servetur, pariter statuimus, adhaerendo Capitulo generali anni 1667, Visitatores non abbates in ullo loco etiam tempore visitationis suae monasteriorum Abbates praecedere posse. 82.  Hora circiter 4 post meridiem eiusdem diei, ad sonum maioris campanae, omnibus in Capitulo congregatis, requirente R. D. abbate de Altaripa Promotore, admissae sunt videlicet absentium excusationes RR. DD. abbatum de Campo Mariano, de Stamedio in Tiroli, (*locus vacuus*) in Westphalia, de Sitticio in ditionibus Austriacis, de Loco Sanctae Mariae ad Tractum Rheni, de Camberona in Belgio Austriaco, de Valle Dei, de Campo liliorum in Austria, de Dissella [Ducellana] in Bavaria, de Marienroda ad Tractum Rheni, de Claravalle in Austria, de Veteri campo in Westphalia, de S. Corona in Bohemia, de Valle (*locus vacuus*) in Bavaria, de Caesarea in Suevia, de S. Cruce in Austria, de S. Gothardo in Hungaria, de Zara in Bohemia, de Monte pomario in Austria, de Valle clara in Campania, de Chefferlesia (?) in Thuringia, R. D. Praesidis provinciae Romanae, de Victoria in Carinthia, de Hilaria, de S. Ambrosio, de Bildhusa in Franconia, de S. Salvatore Antuerpiae, de Ardehusio, de Bredelaria, de Hemmenroda ad Tractum Rheni, de Heberbacho ad Tractum Rheni, de Neustadio in Austria, de Schlierbacho in Austria, de R[aitenhaselaco] in Bavaria, de Cella angelorum in Austria, de Aldersbacho in Bavaria, et R. D. prioris de Roseriis in Campania, quaeque legitimae et acceptabiles praefatae fuerint a RR. DD. excusationum receptoribus, et sic illas admittit praesens Capitulum generale. 83.  Requirente R. D. Promotore, ut electiones RR. DD. abbatum vicariatus Bohemiae a Capitulo generali confirmentur et in actis eius inserantur, Capitulum censuit eas esse confirmandas et in actis eius inserendas, et sic sequitur nominum eorum tenor : R. D. Fortunatus Hartman abbas Plassensis, R. D. Caietenus Brecacina abbas de Osseco, R. D. Philippizuri abbas de Wellehradio, R. D. Dubourg abbas de Nova cella, R. D. Hermanus Kurlz abbas de Alto vado, R. D. Godefridus Bilanski abbas de S. Corona, R. D. Desiderius Nerès abbas de Aula regia, V. D. Sapientia Loggin abbatissa de Porta coeli, V. D. Anastasia Rösterin abbatissa de Mariae valle, V. D. Clara Trautmannin abbatissa de Maris stella, V. D. Candida Adhorin abbatissa de Valle Virginum, V. D. Antonia Ulrioin abbatissa de Sala Mariae. 84.  Ad requisitionem R. D. Promotoris, confirmandas esse et pariter in actibus inserendas declarat praesens Capitulum generale electiones RR. DD. abbatum Silesiae quorum nomina sic sequuntur : R. D. Guillelmus Stainel Vicarius generalis, abbas de Luba, R. D. Senner abbas de Rauda, R. D. Abundus abbas de Camentio, R. D. Eugenius Tryst abbas de Gemelnico, R. D. Constantinus Haschek abbas de Henrichovio, R. D. Hermandus [Hermanus] Placibus Sarring abbas de Grissovio, V. D. Bernarda Packinsiki abbatissa de Trebnicio. 85.  Requirente R. D. Promotore, an placeat Capitulo generali ut legantur nomina personarum regularium sacri Ordinis Cisterciensis quae per Moraviam, Bohemiam, utramque Lusatiam in singulis utriusque sexus coenobiis Deo militantibus anno Domini 1768. Capitulo generali placet summatim solummodo esse legenda ; quod factum est a R. D. Promotore. 86.  Requirente eodem R. D. Promotore, annuente Capitulo generali, lectioni demandatus fuit status monasterii Heisterbacensis in Tractu Rheni. 87.  Perlecto deplorabili statu tam in spiritualibus quam in temporalibus monasterii fundati noviter de Ducellana valle ; requirente R. D. abbate de Altaripa Promotore, vi *Chartae charitatis* statuit praesens Capitulum generale concedendas esse R. D. abbati de Ducellana valle litteras charitativi subsidii per totam solummodo Germaniam. 88.  Requirente R. D. Promotore, lectione facta cuiusdam libelli ex parte R. D. abbatis de Ducellana valle propositi quamplurium [quamplurimum] abusus continentis, statuit praesens generale Capitulum ut usque dum per commissarium eo loco meliori modo informari poterit, de his omnibus quae habentur in praedicto de Ducellana valle monasterio, servatis tamen quinimo observatis antiquis Ordinis usibus, tollantur abusus, serveturque Ordinis conformitas districte praecipiens Capitulum generale, ut tam ipsemet R. D. abbas de Ducellana valle quam eius monasterii religiosi in posterum, in virtute salutaris obedientiae sacro Ordini nostro debitae, et etiam sub poenis in Ordine consuetis se in omnibus cerimoniis iuxta *Rituale* nostrum Cisterciense esse conforment. 89.  Requisitioni R. D. Promotoris annuens, praesens Capitulum generale censuit litteras charitativi subsidii in omnibus monasteriis utriusque sexus Congregationis Superioris Germaniae concedendas V. D. abbatissae de Iucunda valle. 90.  Requirente R. D. Promotore ut legatur status monasterii B. M. V. vulgo Warbenich ; lectione facta, statuit praesens Capitulum generale ut si qui sint inibi reformandi abusus vel defectus corrigendi, per Visitatorem vel per Patrem immediatum corrigentur et reformentur. 91.  Requirente eodem R. D. Promotore, pro lite pendente rationes iuris paternitatis inter monasterium Raudense et monasterium Gemelnicense, statuit praesens Capitulum generale unanimi fere consensu, ut R. D. abbas Raudensis et Gemelnicensis sibi iudices duos abbates commissarios pro componenda lite dicta ex utraque parte eligant, et casu quo praedicti quatuor abbates deputati propter sententiarum diversitatem litem componere non possent, de altero quinto abbate commissario praedicti quatuor abbates deputati inter se conveniant, ut diffinitive in plenaria Ordinis potestate lis tandem componatur et finiatur. 92.  Requirente R. D. abbate de Pinu Promotore, ut pro Diffinitorio notentur quaedam puncta ab ipso proposita quorum tenor sic sequitur : 1) de communione iuniorum religiosorum, 2) de bibliothecis, 3) de ludo, 4) de venatione, 5) de necessitate sacrum celebrandi, 6) de orationibus superiorum pro confratribus suis, 7) de permissione sacra celebrandi iter habentibus concedenda, 8) de nominatione redacrorum [redactorum]. 93.  Praesens Capitulum generale, et puncta annotata pro Diffinitorio, facta hac ultime requisitione, Rmus D. N. generalis, quatuor primi abbates, ceterique Diffinitores e Capitulo ad Diffinitorium se contulerunt, omnesque e Capitulo egressi sunt. 94.  Ad requisitionem R. D. abbatis de Pinu Promotoris, Nos, abbas generalis ceterique Diffinitores, inhaerendo cap. 3, lib. XIII *Ritualis* nostri Ordinis Cisterciensis statuimus et ordinavimus ut iuniores monachi diebus in praefato *Rituali* [notatis] ad sacram sinaxim accedant et caveant a tanti beneficii participatione ne abstineant absque consensu et licentia superioris, qui in re tanti momenti maximam discretionem adhibere debet. 95.  Requirente eodem R. D. Promotore, omnibus superioribus monasteriorum iniungimus ut curent in bibliotheca religiosis libros necessarios et utiles non deesse, quorum lectioni religiosi vacare possint, et si superiores se in hac parte negligentes exhibuerint, Vicarii generales per poenas Ordinis ipsos compellant ad praefatos libros emendos et in bibliotheca reponendos, habita semper ratione monasterii facultatum. 96.  Redactionem Ordinis nostri constitutionum, instanter expostulante eodem R. D. Promotore, commissarios et redactores nominavimus et nominamus abbates de Chalocheio, de Valle clara, de Pinu, de Altaripa et de Trappa. 97.  Die 16 mensis maii, hora circiter 7 matutina, celebrata in pontificalibus missa de Spiritu Sancto a R. D. abbate de Campo principum, ad sonum maioris campanae, ad Capitulum devenerunt omnes, ubi requirente R. D. abbate de Altaripa Promotore ut RR. DD. Consultores de negotiis a Capitulo generali sibi commissis rationem redderent et exponerent. Tunc assurgens R. D. abbas de S. Benedicto unus e Consultoribus nomine aliorum, commune iudicium Consultorum aperuit Capitulo generali super omnia puncta ipsis commissa. 98.  Ad 1) Super obligationem celebrandi hebdomadas de Beata et de Defunctis, an sit sub peccato gravi aut levi, responsum fuit a Consultoribus : Obligationem esse sub peccato gravi, attamen omissionem missae de Beata aut Defunctis pro una vice, abstracto omni contemptu, non posse esse sub peccato gravi, sed attente cavere debere superiores ne istae missae unquam omittentur. Iudicium RR. DD. Consultorum super hoc punctum laudat et approbat, ratumque habet Capitulum generale. 99.  Ad 2) Pro reductione anniversariorum et missarum quarum onere iam a temporibus antiquis se aggravari asserunt monachi monasterii de Benifasa Congregationis Hispaniae, R. D. idem abbas de S. Benedicto mentem RR. DD. Consultorum super hanc quaestionem aperuit, retulitque Capitulo generali se nescire profitentes et etiam dubitare utrum facultas reductionis anniversariorum et missarum competat Capitulo generali ; sed supponendo quod possit Capitulum generale talem facere reductionem, Consultores existimant tria prius esse requirenda, a) quae sint anniversaria, et missae quibus se gravari asserunt praedicti monasterii monachi ? b) quae et quot sint bona concessa in substitutione istorum anniversariorum et missarum quibus fruuntur ? c) quot sint monachi sacerdotes in dicto monasterio ? unde conclusorum RR. DD. Consultores iudicium remittendum esse Rmo D. N. generali pro qua elucidanda quaestione ab ipsis monachis illi mittenda erunt memorialia. Re in deliberationem missa, ex capitulantibus alii sic, alii vero sic sentierunt et post magnam discussionem Rmus D. N. generalis suam aperiens mentem exposuit quod consultius ipsi videretur si mitterentur ex parte R. D. Vicarii generalis in Aragonia memorialia quaelibet necessaria hocce negotium spectantia ad Procuratorem generalem Ordinis in Curia ipsa, ut consultatum et inde quid consultum fuerit proximo futuro Capitulo generali referat. Hanc sententiam sequendam esse unanimi consensu declaravit Capitulum generale. 100.  Ad 3) Tandem erat solvenda quaestio a RR. DD. Consultoribus pariter examinata et quidem relata, sed ob brevitatem temporis ad sequentem proxime sessionem remisit Rmus D. N. generalis, qui cum RR. adm quatuor primariis abbatibus, ceterisque Diffinitoribus e Capitulo ad Diffinitorium se contulit, et e Capitulo pariter exierunt ceteri Capituli abbates. 101.  Audita relatione R. D. abbatum de Langhemio et de Osseco, commissariorum deputatorum super querimonias R. D. abbatis de Speciosa valle contra R. D. abbatem Caesareensem ipsius Patrem immediatum, Nos, abbas Cistercii ceterique Diffinitores, committimus in plenaria Ordinis potestate R. D. abbati Plassensi per Superiorem Germaniam Vicario generali, ut causam inter praefatum R. D. abbatem de Caesarea ut Patrem immediatum et praedictum R. D. abbatem de Speciosa valle controversiam auditis partibus disiudicet [diiudicet] et determinet ; simul inhibemus R. D. abbati de Caesarea ne, lite pendente, sese in quaedam Patris immediati officia in praedicto monasterio de Speciosa valle, minus vero in praesentem causam ingerat et ipsius iurisdictio in praefatum monasterium de Speciosa valle suspensa declaratur usque ad finem litis. 102.  Ad requisitionem R. D. abbatis de Pinu Promotoris, inhaerendo decretis Capitulorum generalium anni 1601 et 1699, et ipsa renovando et confirmando, statuimus ut superiores maxima diligentia invigilent ne ludorum abusus in monasteriis nostris introducatur. 103.  Hora 4 post meridiem eiusdem diei, requirente R. D. Promotore scilicet abbate de Pinu, omnibus in Capitulo ad sonum maioris campanae congregatis, ut novae abbatum absentium excusationes admittantur. Hac requisitione facta ex legitimis ipsarum excusationum relativis motivis has dictas excusationes animo benevolenti admittit praesens Capitulum generale. RR. DD. abbatum absentium sic sequitur series : R. D. abbas de Lucella Vicarius generalis, R. D. abbas de Villario in Brabantia, R. D. abbas de Nizellis, R. D. abbas de Loz in Belgio Gallico, R. D. abbas de Salemio in Suevia, R. D. abbas de Valle S. Lamberti in patria Leodiensi, R. D. prior titularis S. Lazari, de Firmitate Milonis. 104.  Iterum requirente R. D. abbate de Pinu Promotore, ut electiones R. D. abbatum et abbatissarum, quorum tenor habendus est inferius, confirmentur, praesens Capitulum generale adhaerendo praedictae requisitioni illas laudat et confirmat. Electionem videlicet R. D. Augustini Muller abbatis de S. Urbano, R. D. Bernardi Lenzbourg abbatis de Altaripa, R. D. Gaspardi Burrieuv abbatis de Maris stella, V. D. Mariae Agathae abbatissae de Valle dominarum, V. D. Mariae Antoniae Jacobok abbatissae de Feldbachio, V. D. Mariae Iosephae abbatissae de Magdeno, V. D. Mariae Bernardae abbatissae de Klerein, V. D. Mariae Reginae de Reynold abbatissae monasterii B. M. V. de Filia Dei prope Rotundum Montem, V. D. Mariae Barbarae abbatissae de Tennikon, V. D. Mariae Annae abbatissae de Wurmsbach, V. D. Bernardinae Teaterman de Connise abbatissae monasterii B. M. V. de Magraugia prope Friburgum. 105.  Requirente R. D. abbate de Altaripa Promotore, ut litterae commendatitiae pro charitativo subsidio in favorem monasterii monialium apud Vesuntios situm, Ordinis Cisterciensis, quod vocatur vulgo Battan, concedantur, praesens Capitulum generale pro certo agnoscens illius dicti monasterii paupertatem litteras commendatitias per totam solummodo Galliam concedendas esse declaravit et concedit. 106.  Requirente eodem R. D. Promotore, quatinus charta visitationis devotissimi monasterii Ebracensis facta et confecta a R. D. Caietano abbate de Osseco, regni Bohemiae praelato et R. D. Philippizuri monasteriorum B. M. V. de Wellehradio in Moravia, necnon de Pastro [Pasto] et Pelissio [Pelisio] in Hungaria abbate, in virtute commissionis Rmi D. N. a Capitulo confirmetur et approbetur, statuit praesens Capitulum generale dictam illam Chartam visitationis computuum Auditoribus remittendam esse, ut examine facto sententiam suam subinde referant Capitulo generali. 107.  Ad requisitionem R. D. Promotoris, concedit praesens Capitulum generale abbati de Campo principum licentiam et facultatem celebrandi in suo monasterio sub ritu MM. maiorum festum s. Clementis martyris, cuius inibi sunt reliquiae insignes. 108.  Requirente iterum R. D. Promotore pro eodem monasterio de Campo principum, ratione iuris paternitatis in monasterium Waldsassense, praesens Capitulum generale inhaerendo praefatae requisitioni, salvo tamen iure alieno, renovat decretum Capituli generalis de anno 1699, abbas de Campo principum gaudeat in Waldsassium iure id est primae Waldsassensis fundationis locum et iura omnia teneat. 109.  Ad requisitionem R. D. Promotoris, praesens Capitulum generale concedit R. D. abbati monasterii d’Ernsburgensi litteras charitativi subsidii ab ipso petitas et supplicatas cum facultate etiam, si melius iudicaverit, praedictum suum monasterium mutuo aliquo sub mediocri censu sublevandi. 110.  Concedit insuper praesens Capitulum generale praedicto D. abbati d’Ernsburgensi facultatem assumendi duplicem titulum nomine suo postulatum et supplicatum, abbatis scilicet de Dernsburgo [Derneburgo] et de Amelungsborna, sicut et habuerunt antecessores sui. 111.  Iterum supplicante eodem R. D. abbate quatinus litterae gratiarum actoriae, recommendatoriae celsissimo episcopo et principe Childesino vel per praesens Capitulum generale vel per Rmum D. N. generalem scribantur, statutum fuit hasce litteras scribendas fore nomine totius Capituli generalis ab ipsomet Rmo D. N. generali. 112.  Finita hac ultima requisitione e Capitulo ad Diffinitorium Rmus D. N. et RR. adm quatuor primarii abbates, ceterique Diffinitores abbates progressi sunt, et omnes e Capitulo recesserunt. 113.  Requirente R. D. Promotore abbate de Altaripa, ut commissarii deputati in negotiis provinciae Poloniae referent et aperirent suum sensum, Nos, abbas Cistercii generalis ceterique Diffinitores, audita relatione, ordinavimus : 1) Ut Procurator generalis in Curia communicet suum memoriale Procuratori provinciae Poloniae ut suadeat responsa et remittitur futuro Capitulo generali. — 2) Remittimus ad futurum Capitulum generale petitionem provinciae Poloniae contra R. D. Eustachium Gruszizki abbatem dictum Mariae vallis. — 3) Nominamus in commissarium abbatem de Oliva ut quantocius accedat ad monasterium Vallis umbrosae, ut causam et processum R. D. Bernardi Kobbs professi dicti monasterii examinet et iuxta allegata et probata, audito dicto R. D. Bernardo, causam in plenaria Ordinis potestate celeriter dirimat, et interim mitius tractetur ; in casu vero infirmitatis vel alterius moralis impossibilitatis alium abbatem designet, qui tamen iudex in causa non fuerit, subdelegata eidem sibi communicata potestate Ordinis. — 4) Reiicimus petitionem dictae provinciae Poloniae, nec liceat illi proprium et specialem Procuratorem generalem Romae constituere, sed utatur opere Procuratoris generalis in Curia, posset tamen deputare aliquem impensis provinciae in casu litis contra eumdem, absque damno tamen Procuratoris generalis Ordinis. — 5) Ad eumdem R. D. abbatem de Oliva remittimus instantiam communitatis monasterii Vallis umbrosae circa restitutionem R. D. Adalberti Gladziszuski in suo prioratu perpetuo et iudicet in plenaria Ordinis potestate. Et in casu impedimenti alium abbatem deputet, subdelegata pariter eidem communicata potestate et auctoritate Ordinis. — 6) Concedimus R. D. Ioanni Azzqstunoski abbati Coronoviensi facultatem vendendi ligna de sylvis suis ut collecta pecunia ad reaedificationem praedicti sui monasterii impendatur et non ad alios usus. — 7) Commendamus Rmo D. N. generali quatinus pro sua benignitate dignetur confirmare in doctores theologiae D. Kilianum Krigger et Nicolaum Sojuki monachos nostrae provinciae Poloniae. — 8) Quoad modum et formam creandi et instituendi Vicarium generalem in provincia Poloniae, remittimus ad proximum futurum Capitulum generale. — 9) Rogetur Rmus D. N. generalis quatinus litteras commendatitias scribat tam suo quam istius Capituli generalis nomine Eminentissimo D. D. Negroni S. R. E. Cardinali et Ordinis nostri Protectori clementissimi, in favorem monasteriorum nostrorum in regno Poloniae. 114.  Die 17 eiusdem mensis, hora circiter 7, in pontificalibus celebrata fuit missa de S. Spiritu a R. D. abbate de Maris stella vulgo Wettingen, et ipsa decantata, ad sonum maioris campanae, omnibus in Capitulo congregatis, requisivit R. D. abbas de Altaripa Promotor quatinus RR. DD. computuum Auditores mentem suam Capitulo generali referent super chartam visitationis monasterii Ebracensis, ipsis examinandi causa remissam, tunc assurgens R. D. abbas de S. Benedicto, nomine tam suo quam aliorum Auditorum computuum, declaravit praedictam chartam a Capitulo generali esse approbandam et confirmandam utpote cum sit in omnibus suis punctis quammaxime laudabilem, consequenter ipsam approbavit et confirmavit Capitulum generale praesens. 115.  Requirente eodem Promotore, tertia quaestio quae spectat Congregationes Aragoniae et quae in 7 sessione propter brevitatem temporis non potuit terminari, illam ad futurum Capitulum generale propter memorialia quae hodie suppeditari non possunt, remittit praesens generale Capitulum. 116.  Requirente R. D. abbate de Pinu Promotore, quod relatum fuerit ipsi in officio de s. Benedicto pro Salemio, licet examini iam subdito a quibusdam R. D. abbatibus plurimas factas fuisse observationes, et proinde iterum requisivit ut praedictum officium de novo examinetur a R. D. abbatibus commissariis ad id deputatis, nominenturque cum ipsis duo alii commissarii, videlicet R. D. prior titularis de Leula doctor Tolosanus et R. D. Virot collegii S. Bernardi Provisor, s. fac. Par. d. th., qui de novo dictum officium de s. Benedicto cum R. D. iam deputatis commissariis attente examinent ; auditis etiam observationibus a quibusdam factis vel faciendis, mentem suam postea Capitulo generali delaturi. Hoc approbavit et approbat Capitulum generale. 117.  Requirente R. D. abbate de Pinu Promotore, quatinus pro faciliori novitiorum receptione augeatur numerus communium novitiatuum institutorum, tam pro communi quam pro Strictiori Observantia, praesens Capitulum generale annuens requisitioni praedictae, propositam ordinationem a dicto Promotore legendam esse censuit et statuit ; cuius tenor sic habetur. 118. *Novitiatuum institutiones et ordinationes comm. observ.* Pro monasteriis vicariatus Burgundiae ducatus et pro monasteriis de Aceio, de Monte S. Mariae, de Bullione, de Caroloco et de Balerna in comitatu Burgundiae : Cistercium. — Pro monasteriis vicariatus Insulae Franciae et pro monasteriis Sabaudiae : Pontiniacum. — Pro monasteriis vicariatus Campaniae : Claravallis. — Pro monasteriis vicariatus Lotharingiae, et pro monasteriis de Gratia Dei, de Roseriis, de Charitate Bisuntinensi, de Claro fonte, de Tribus regibus seu de Loco crescenti, de Bithania, de Bella valle et de Theoloco in comitatu Burgundiae : Morimundum. — Pro Normanniae vicariatu : Votum. — Pro vicariatu Delphinatus : S. Sulpitius. — Pro Turonensis, Andegavensis et Cenomanensis provinciae vicariatu : Oratorium. — Pro vicariatu Picardiae : Carus campus. — Pro vicariatu Alverniae : Mons petrosus. — Pro vicariatu Bituricensi : Pratea. — Pro vicariatu Pictaviensi : de Castellariis. — Pro monasteriis Britanniae : Buzaium. — Pro vicariatu Burdigalensi : de Dalone monasterium. — Pro vicariatu provinciae Provinciae : Thoronetum. — Pro vicariatu provinciae Tolosanae : Bolbona. — Pro vicariatu Ruthenensi : Bona vallis. 119. *Strictior observ.* — Pro monasteriis de Villa nova et de Veteri villa : monasterium de Precibus. — Pro monasteriis de S. Mauritio, de Begario, de Sylva Mellonis, de Bosquein, de S. Albino, de Melleario, de Langoneto et de Landavalle : Begarium. — Monasteria Burgundiae, Alverniae et provinciae Bituricensis suos possunt recipere novitios ac erudire. — Pro vicariatu Campaniae et Lotharingiae : de Cheminione. — Pro vicariatu Insulae Franciae et Picardiae : Vallis clara. — Pro vicariatu Pictaviensis provinciae : de Pinu. — Pro vicariatu Normanniae, Cenomannensis [Cenomanensis] provinciae, etc. : Saviniacum. 120.  Propter reparanda vel de novo aedificia reaedificanda, R. D. adm abbas de Firmitate postulavit ut pro hac vice a novitiatu communi dispensaretur, salvo suo iure. 121.  Hanc praesentem novitiatuum communium institutionem laudat et approbat, confirmatque praesens Capitulum generale. 122.  Requirente R. D. abbate de Pinu Promotore, quatinus de Vicariis generalibus, aliisque Ordinis officialibus publicis tum de novo instituendis tum confirmandis provideatur, praesens Capitulum generale decrevit de iis officiariis esse providendum, et porrecta ab eodem Promotore dictorum officialium ordinatione, requisivit num placeret Capitulo generali dictam ordinationem lectioni demandare ; praefatae requisitioni annuens Capitulum generale sic lecta et instituta fuit praedicta ordinatio cuius tenor sic habetur. 123. *Nominationes et institutiones vicariorum generalium.* — Pro communi observantia. — *Pro Normannia* : D. Grisot prior de Bono portu. — *Pro Turonensi, Andegavensi et Cenomanensi provinciis* : D. Le Clerc prior de Eleemosina continuatur et confirmatur. — *Pro Alvernia* : D. Maubert prior de Campis bonis. — *Pro Bituricensi provincia* : D. de la Blanche prior de Barzellis. — *Pro provincia Pictaviensi* : R. D. Coupdelance abbas de Grosso bosco. — *Pro Britannia* : D. Le Loup prior de Buzaio continuatur et confirmatur. — *Pro Burdigalensi provincia* : R. D. abbas de Columba. — *Pro provincia Provinciae* : D. Dusollier prior de Thoroneto. — *Pro provincia Tolosana* : D. Pennot s. fac. Par. d. th. collegii S. Bernardi commendandus Provisor hoc munus pro infirmitatibus suis sustinere non valens, eius loco suppetitur D. Pelegrin doct. Tolosanus et in praefato collegio professor regens. — *Pro Ruthenensi provincia* : D. Dardenne prior de Silvanesio continuatur. — *Pro Lotharingia* : D. Tavernier prior de Insula. — *Pro comitatu Burgundiae* : R. D. de Leschaud abbas de Gratia Dei Bisuntinensi. — *Pro Campania* : D. Vautier prior de Igniaco. — *Pro Insula Franciae* : R. D. de Moyria prior titularis de Gratia Nostrae Dominae et Procurator generalis in Gallia continuatur. — *Pro Belgio Gallico* : R. D. Ruffin abbas de Valcellis. — *Pro Delphinatu* : R. D. Auran abbas de S. Sulpitio. — *Pro ducatu Burgundiae* : R. D. Prieur abbas de Marcilliaco. — *Pro Picardia* : R. D. Chaiget abbas de Benedona prior conventualis et titularis de S. Clara vulgo de Gaudio. 124.  Pro strictiori observantia. *Pro Britannia, videlicet pro monasteriis de Villa nova et de Veteri villa* : R. D. de Meaux abbas de Precibus. — *Pro monasteriis de S. Mauritio, de Sylva Mellonis, de Bosquein, de S. Albino, de Melleario, de Langoneto, et de Landavalle* : D. Le Saulnier prior de Begario. — *Pro Burgundiae provincia Bituricensi* : R. D. Mignault abbas de Petris. — *Pro Lotharingia et Campania* : R. D. Boisset abbas de Castellione. — *Pro Normannia, provincia Cenomanensi, etc.* : D. Payart prior de Persenia. — *Pro Insula Franciae* : D. de Fontenelle prior de Regalimonte. — *Pro provincia Pictaviensi, Burdigalensi, etc.* R. D. Rousseau abbas de Pinu continuatur. — *Pro Sabaudia* : R. D. abbas de Stamedio. — *Pro patria Leodiensi* : R. D. abbas de Alna. — *Pro Belgio Austriaco* : ad placitum Sener. principis Caroli : R. D. abbas de Villario, vel R. D. abbas de Molinis. — *Pro Tractu Rheni* : R. D. abbas de Heisterbacho. 125.  Ceteri Ordinis publici officiales, in suis respective officiis continuantur, tam intra quam extra Galliam. — Hanc praedictam publicorum officialium ordinationem et institutionem laudat, approbat, confirmatque praesens Capitulum generale. 126.  Requirente insuper R. D. abbate de Pinu Promotore, pro Diffinitorio notata est forma praescribenda pro registris et schedulis tam receptionum quam votorum emissionum omnium novitiorum et novitiarum Ordinis ; his notatis, e Capitulo ad Diffinitorium sese contulerunt Rmus D. N. generalis, quatuor primarii abbates, ceterique Diffinitores abbates, et e Capitulo omnes egressi sunt. 127.  Requirente eodem R. D. Promotore abbate de Pinu : Nos, abbas Cistercii ceterique Diffinitores, inhaerendo Capitulis nostris generalibus et *Brevi* Alexandri VII praecipimus ut omnes abbates ac superiores Ordinis nostri in suis monasteriis resideant nec a residentia a constitutionibus et statutis nostris praescripta possint sese dispensare, nisi in causa necessitatis, vel pro utilitate Ordinis aut suorum monasteriorum. Si qui vero pertinaciter deviaverint, teneantur Vicarii generales de infractione pertinaci Patres immediatos monere aut Rmum D. N. generalem. 128.  Ad requisitionem R. D. Promotoris, prohibemus omnibus Ordinis nostri universi personis venationem a sacris canonibus vetitam, et praevaricatores cum vigilanti rigore puniantur, cum venatio clericis interdicta maxime ab ipsa se abstinere debent monachi et religiosi. 129.  Requirente eodem Promotore, inhaerendo decreto Capituli generalis anni 1601, iniungimus et ordinamus omnibus sacerdotibus Ordinis, quatinus in unaqueque [unaquaque] hebdomada duabus saltem vel tribus vicibus sacrosanctum missae sacrificium, fontem omnium bonorum, rite celebrent, nisi legitime impediti petitamque obtinuerint a confessariis licentiam a communi regula et lege recedendi. 130.  Requisitione facta a R. D. Promotore, renovando decreta Capituli generalis anni 1699, iniungimus omnibus Ordinis nostri abbatibus ac superioribus per piissima divinae misericordiae viscera sacrosanctum missae sacrificium pro ovibus, confratribus, offerant, ut sic omnes coelestis gratiae thesauri in eas infundantur, et si qui negligentes fuerint, in virtute sanctae regularis obedientiae cogantur. 131.  Requirente R. D. abbate de Pinu Promotore, inhaerendo decreto anni 1699 prohibemus omnibus Ordinis superioribus ac sacristis ne ubique sacerdotibus aut religiosis ignotis concedatur licentia celebrandi missam in nostris ecclesiis, quin habeant litteras testimoniales ac commendatitias a suis respective superioribus datas et concessas. 132.  Ad eiusdem R. D. Promotoris requisitionem, ordinamus 1) ut secundum Ordinis nostri statuta teneantur registra receptionis et professionis novitiorum et novitiarum, in quibus fiat expressa mentio nominis, cognominis, loci in quo nati sunt, diei mensis et anni in quibus vestiuntur et profitentur, pariter registrentur nomina, cognomina, conditio ac domicilium patrum ac matrum. — 2) Iniungimus ut formula votorum super altare ponatur, non in membrana sed in papiro, cum data diei, mensis et anni litteraliter id est caracteribus communibus sine abbreviatione, non notis arithmeticis araborum vel romanorum scribant et subsignent profitentes. 133.  Inhaerendo decreto Capituli generalis anni 1601, decernimus quantum ad professionem fratrum nostrorum conversorum, qui votum suum obedientiae emittunt usque ad mortem, in capitulo, sint in praesentia ad minus duorum testium, cum superiore et novitio converso subscribendorum in registris professionum. 134.  Hora circiter 4 eiusdem diei, ad sonum maioris campanae, omnes ad Capitulum devenerunt, ubi requirente R. D. abbate de Altaripa Promotore et exponente, quod cum pro parte Congregationum Castellae et Legionis, necnon Lusitaniae nullus abbas in Capitulo generali comparuerit, nec litteras excusatorias miserit, renovanda esse censuit Capitulorum generalium decreta quibus contumaces declarantur, reservata tamen Capituli generalis in easdem Congregationes auctoritate Ordinis tempore opportuno exercenda, praesens generale Capitulum adhaerendo praedictae requisitioni et renovando praedicta Capitulorum generalium decreta, committit Procuratorem generalem in Curia ut quo meliori poterit modo, apud Summum Pontificem totus sit et incumbat ut praedictae Congregationes ad sinum Ordinis reducantur et aduniantur. 135.  Requirente insuper R. D. abbate Pinu, nomine RR. DD. quatuor primariorum Patrum, ut iniunctum et intimatum R. D. abbati … (*locus vacuus*) de Campo in Germania ne amplius in posterum assumat et vindicet sibi titulum primarii patris immediati, solis R. D. quatuor primariis abbatibus debitum, praesens Capitulum generale, ne iudicetur quisquam inauditis suis rationibus, ad futurum generale Capitulum remittit hanc quaestionem diiudicandam, statuit interim solos reverendos abbates de Firmitate, de Pontiniaco [Pontigniaco], de Claravalle et de Morimundo nominandos, vocandosque quatuor primarios Ordinis Patres. 136.  Assurgens postea, petita prius a Rmo D. N. generali licentia, R. adm D. abbas de Firmitate nomine quatuor primariorum Patrum adstantium, lectioni demandavit ipsemet stans in loco suo protestationem, cuius de verbo ad verbum sequitur tenor : Nos, quatuor primarii Patres Ordinis Cisterciensis adstantes, amore pacis directi ab tamquam fideles christianissimi Regis subditi, eique omnimoda obedientia ex animo devincti, in hunc coetum convenimus certiores facti ab Ill. episcopo Silvanectensi, Regis a sanctioribus consiliis, primoque eleemosinario, necnon amplissimo viro DD. Amelot Burgundiae Praefecto, regiis ad nostrum Capitulum generale commissariis, hanc Regis christianissimi voluntatem, ut omnia in praesenti Capitulo peragerentur pacifice, cui quidem sacrae Regis voluntati obtemperare, cum religioni duximus tum ex aequissima Maiestatis benignitate speravimus id nobis culpae non vertendum et iuribus nostris, ea qua par est religione servata, vinculo charitatis consuleremus. Hac freti fiducia, vobis Rme abbas generalis, Reverendique abbates, enixe postulamus quatinus liceat nobis exponere huic coetui, ad id nos conscientia et necessitate adiacentibus, nos protestari 1° contra litteras *Indictionis* praesentis Capituli generalis, et praesertim contra tenorem secundi, tertii et quarti paragraphorum. Secundi : quia haec leguntur in secundo scilicet  aptius nullibi quam in medio omnium vestrum consensu in concilio Ordinis nostri suo modo oecumenico in inclitissimo abbatum senatu, eximium novae reformationis sapientissimaeque legislationis opus condi et elaborari potest nec rimari citiori et expeditiori via. Si quae sint institutae novationes blandientes pravaeque consuetudines . In 3 autem paragrapho  aptius eo fine eoque animo ducti conciliorum nostrorum generalium solemnitatem… in nostro Cistercio omnium vestrarum ecclesiarum matre et magistra . — In 4 paragrapho :  Porro cum res operosae nimis et arduae his sint terminandae, ut quae circa generalem Ordinis reformationem regulandam, et iurium, exemptionumque nostrarum, primaevaeque Ordinis existentiae ceterarum vindicandam possessionem, necnon circa speciales pro singulorum vicariatuum causis diffinitiones edendas, bonumque singulorum monasteriorum tum privatum tum commune, meliori modo consulendum summe momentosa sint agitanda negotia, quibus quidem maiora a saeculo audita non fuerunt et forsan concipi nequeunt et urgentiora.  Cuius protestationis nostrae media quando et coram quibus pertinebit, de iure proferre intendimus. 2° Contra praetensum a Rmo D. N. generali ius nominandi exclusive officiales Capituli generalis, sicut de facto eos nominavit in praesenti Capitulo, et contra clausulam *solo* insertam in ordinatione officialium praetensi Capituli generalis ultimi ; ideo autem abstinemus ab omni protestatione contra denegatam unicuique nostrum, tum in praetenso Capitulo generali ultimo, tum in praesenti, a Rmo D. N. abbate generali facultatem adducendi secum duos notarios, necnon et contra ceteras novitates quas in praesenti Capitulo idem Rmus D. abbas generalis introduxit adversus sive iuribus nostris (*sic*), sive auctoritati exclusivae legislativi Diffinitorii solius ac supremi in Capitulis nostris generalibus tribunalis, quia cum iurium nostrorum sponsorem augustissimum praestare se pro sua clementia dignatus est aequissimus ac boni amantis, securiores in regio pectore conquiescentibus quam si iura haec privata nostra protestatione tueremur. Hac igitur stante sincera animi nostri in pacem et Ordinis nostri bonum propensione protestamur tantum quod nostra praesentia, nostrum silentium et quidquid a nobis propter inhaerentem medullis nostris obtemperantiam voto ac desiderio christianissimi et dilectissimi Regis actum fuit, non potest praeiudicium inferre nostrae appellationis ad eumdem christianissimum Regem contra sancitum senatus Divionensis de anno 1766, aut aliis quibuscumque iuribus, praetensionibus, actionibus, vel his quocumque modo derogare, imo in quantum opus foret, de novo easdem appellationem et actiones qualescumque aut instantias instituemus, atque a vobis R. D. abbas generalis, RR. DD. abbates humillime supplicamus ut nobis praesentis declarationis et protestationis detur actus secundum formam iuris, et tabulis Capituli de verbo ad verbum, prout exprimitur in hac chata [charta], per notarios inseratur. Sic signatum : fr. Claudius Gaspardus abbas Firmitatis ; fr. Nicolaus abbas Pontiniaci [Pontigniaci] ; fr. Franciscus Le Bloy abbas Claraevallis ; fr. Petrus abbas Morimundi. 137.  Requirente R. D. abbate de Altaripa Promotore, quatinus ad praedictam protestationem responsum mitteretur in crastinam et differretur ; Capitulum generale unanimi fere consensu statuit et decrevit responsum in crastinam mittendum fore et differendum. 138.  Requirente iterum R. D. eodem Promotore ut approbarentur vel infirmarentur computationes collegii S. Bernardi Parisiensis, relatione facta a RR. DD. abbatibus computationum Auditoribus ; Capitulum generale ad pluralitatem votorum attente numeratorum approbavit redditionem factam computationum collegii praedicti. 139.  Die 18 eiusdem mensis, hora circiter 8 matutina, celebrata in pontificalibus missa de Spiritu Sancto a R. D. abbate de Wellehradio, ad sonum maioris campanae, omnes ad Capitulum devenerunt ubi sedentibus omnibus, requirente R. D. abbate de Altaripa Promotore pro negotio D. Camille ut addatur commissarius secundus a D. Patre Camille electus abbati de Berolla iam deputato pro componendo tali negotio, praesens Capitulum generale adhaerendo praedictae requisitioni statuit licitum esse D. Patri Camille sibi novum eligere commissarium qui cum R. D. abbate de Berolla litem in plenaria Ordinis potestate iudicabunt, et casu quo inter se non conveniant praedicti commissarii, sibi tertium assumere poterunt, qui cum ipsis in virtute eiusdem Ordinis potestate litem componant et dirimant. 140.  Quantum ad officium s. Benedicti pro monasterio Salemitano, remittit Capitulum generale ad Rmum D. N. generalem ut de novo examinetur ab ipso. 141.  Datur actus protestationis quae fuit inserta in actibus huiusce Capituli, salvis omnium iuribus. 142.  His omnibus peractis terminatum est Capitulum generale die 18 praesentis mensis maii, matutinis horis, anno Domini 1768 de licentia illustrissimorum DD. Commissariorum in hocce praesentium et astantium Capitulo. — fr. Franciscus abbas generalis Cisterciensis ; fr. Claudius Gaspardus abbas de Firmitate ; fr. Nicolaus abbas Pontiniaci [Pontigniaci] ; fr. Petrus abbas de Morimundo ; fr. Franciscus abbas de Claravalle ; fr. Paulus abbas de Bello becco ; fr. Ludovicus abbas de Fulcardimonte ; fr. Stanislaus abbas de S. Benedicto in Vepribus ; fr. Iosephus abbas de Chalocheio ; fr. Petrus abbas de Valcellis ; fr. Iosephus Sevin abbas de Freistorfio ; fr. Caietanus abbas de Osseco in Bohemia ; fr. Philippizuri abbas de Wellehradio in Moravia ; fr. Dorotheus abbas de Septem fontibus ; fr. Malachias abbas de Langhemio in Franconia ; fr. Nicolaus abbas de S. Fide in Aragonia ; fr. de Leschaud abbas de Gratia Dei ; fr. Malachias abbas de Claroloco ; fr. Theodorus abbas de Trappa ; fr. Martinus abbas de S. Sulpitio ; fr. Xaverius abbas de Parisio ; fr. Petrus abbas de Petris ; fr. Augustinus abbas de Speciosa valle ; fr. Benedictus abbas de Pietate ; fr. Edmundus abbas de Valle dulci ; fr. Augustinus abbas de S. Urbano in Helvetia ; fr. Maurus abbas de Tennebacho in Brisgoia ; fr. Bernardus abbas de Altaripa ; fr. Constantinus abbas de Henrichovio in Silesia, … Cirico in Hungaria ; fr. Augustinus abbas de Rauda ; fr. Nicolaus abbas de Marcilliaco ; fr. Franciscus Iosephus abbas de Novo Castro. 